Norðan áhlaup gengur nú yfir vestanvert landið og mjög hvasst hefur verið á Vestfjörðum í morgun. Björgunarsveit var kölluð út í Bolungarvík en þar fuku þakplötur og þá fór bíll í höfnina á Ísafirði. Gul viðvörun er á mestöllu landinu en appelsínugul viðvörun fyrir Breiðafjörð og Vestfirði.
Það er vont veður á Vestfjörðum, stórhríð og vetrarfærð á fjallvegum, ófært er um Klettsháls og þæfingsfærð norður á Strandir. Björgunarsveitin Ernir á Bolungarvík var kölluð út upp úr átta í morgun en Birgir Loftur Bjarnason, formaður sveitarinnar, segir að þak hafði losnað af gömlu húsi og þurfti að strengja troll yfir þakið og fergja. Þá hafi garðskúr sprungið í rokinu og lausamunir farið af stað. Þá hafnaði bíll í sjónum á Ísafirði í morgun en ökumaðurinn missti stjórn á bílnum í krapa og hálku. Samkvæmt upplýsingum frá Lögreglunni á Vestfjörðum var hann einn í bílnum og sakaði ekki.
Davíð Már Bjarnason, upplýsinga- og kynningarfulltrúi Landsbjargar, segir þetta einu útköllin í morgun, ef frá er talið útkall á Hellisheiði eystri um sexleytið. Þar þurfti að aðstoða fólk á bíl í ófærð. Í gærkvöld þurfti einnig að aðstoða fólk í bílum á Fróðárheiði.
Það hafa verið rafmagnstruflanir á Vestfjörðum í morgun. Rafmagnslaust er í Árneshreppi og þar er verið að leita að bilun. Þá eru rafmagnstruflanir á Drangsnesi og í Bjarnarfirði og einnig á sunnanverðum Vestfjörðum. Það er vetrarfærð á flestum fjallvegum á öllu norðanverðu landinu, snjóþekja eða hálka og þæfingsfærð og greinilegt að veturinn er farinn að minna á sig.
Gul viðvörun er á landinu öllu, ef Suðurland og Austfirðir eru undanskilin. Spáð er hvössu veðri, slyddu eða snjókomu. Appelsínugul viðvörun er svo fyrir Breiðafjörð og Vestfirði. Við Breiðafjörð spáir norðvestan stormi eða roki með skafrenningi og lélegu skyggni, en norðvestan stórhríð og skafrenningi á Vestfjörðum. Varað er við hættu af foktjóni og vegfarendur eru hvattir til að fylgjast með veðri og spá.
Spáð er hvössu hretviðri á Vestfjörðum og við Breiðafjörð og víðar á landinu. Bíll hafnaði í sjónum á Ísafirði í morgun en ökumaðurinn missti stjórn á bílnum í krapa og hálku.